ย้ำมาตรการป้องกันความเสี่ยงการแพร่ระบาดโควิด-19 ที่มีประสิทธิภาพ ขอทุกจังหวัดให้กำลังใจภูเก็ต
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมกล่าวว่า พอใจการลงพื้นที่ เปิดโครงการภูเก็ตแซนบอกซ์ เนื่องจากภายหลังการติดตามรับฟังข้อมูลจากทุกภาคส่วน ทำให้มีความมั่นใจในการเตรียมการรองรับการดำเนินโครงการนี้ซึ่งมีความสอดคล้องกับการทำงานของ ศบค. กระทรวงสาธารณสุขและของรัฐบาลโดยจากรายงานนั้นทราบว่ามีเที่ยวบินเข้ามาในจังหวัดภูเก็ตแล้ว เช่นเที่ยวบินจากอาบูดาบีและยังมีการจองเครื่องบินเข้ามาอย่างต่อเนื่อง คาดว่าหากทุกคนช่วยกันและทำให้โครงการภูเก็ตแซนด์บ็อกซ์นี้ประสบความสำเร็จก็จะสามารถขยายผลไปดำเนินการในพื้นที่อื่นๆ ได้ โดยเฉพาะในพื้นที่ที่มีการท่องเที่ยวสำคัญในแต่ละภูมิภาค จึงถือเป็นการนับหนึ่งที่สำคัญ โดยภูเก็ตนั้นเป็นพื้นที่ที่มีศักยภาพ มีลักษณะที่เล็ก ควบคุมได้ง่ายสามารถควบคุมการเดินทางทั้งทางอากาศทางน้ำและทางบกได้ ทั้งนี้ทราบว่าจะต้องกระทบกับชีวิตความเป็นอยู่ของประชาชนบ้างโดยย้ำการเปิดภูเก็ตแซนด์บ็อกซ์ ไม่ใช่เรื่องของจังหวัดภูเก็ตจังหวัดเดียวแต่เป็นเรื่องของทั้งประเทศเพราะเป็นโครงการนำร่อง ถือเป็นหนึ่งในปัจจัยไปสู่เป้าหมายการเปิดประเทศภายใน 120 วันที่ได้ประกาศไว้นายกรัฐมนตรี ระบุว่า ขณะนี้ประเทศซึ่งมีนักท่องเที่ยวเข้ามาไทยเป็นจำนวนมากกลับมามีการติดเชื้อโควิด-19 เพิ่มมากขึ้นมีผู้เสียชีวิตหลาย 100 คนต่อวันทำให้วันนี้ประเทศไทยจะต้องทำทุกอย่างอย่างรอบคอบโดยรัฐบาลคำนึงถึงความปลอดภัยในชีวิตของประชาชนเป็นหลักขณะที่ต้องทำให้เศรษฐกิจและภาคธุรกิจเดินไปได้อย่างระมัดระวังและเมื่อประเทศไทยรู้ว่ามีความเสี่ยงต้องมีมาตรการรองรับความเสี่ยงที่ดีมีประสิทธิภาพ ให้ประชาชนได้ประกอบอาชีพทำมาหากิน อย่างไรก็ตาม หวังให้ภูเก็ตแซนด์บ็อกซ์ทำได้สำเร็จเพื่อเป็นต้นแบบให้พื้นที่อื่นทยอยดำเนินการได้ ทั้งนี้ขอให้ชาวภูเก็ตร่วมมือและปฏิบัติตามมาตรการต่างๆ ขอให้คนภูเก็ตภูมิใจที่กำลังทำภารกิจเพื่อประเทศในฐานะเป็นผู้นำในการเปิดพื้นที่ครั้งนี้ ขณะที่ทุกคนทุกจังหวัดก็ต้องให้กำลังใจจังหวัดภูเก็ตกับภารกิจในครั้งนี้